Source: http://www.druckeria.ro/tag/universitatea-de-vest/page/2/
Timestamp: 2020-02-18 16:04:00+00:00

Document:
universitatea de vest Archives - Page 2 of 3 - Druckeria
S-a finalizat trecerea echipei de volei masculin de la Politehnică, la UVT: „Sperăm să fie mai bine”
Echipa de volei masculin a Timișoarei va rămâne una studențească, dar își va schimba clubul din această vară. Fosta Universitatea a ieșit de sub tutela clubului sportiv prezidat de Mircea Chiș, fiind integrată în noua grupare polisportivă înființată la Universitatea de Vest. Atât conducerea instituției de învățământ superior, cât și antrenorul voleibaliștilor, Sorin Grădinaru, nutresc speranțe pentru un viitor mai bun pentru această grupare, ani de zile văduvită de un real sprijin uman și financiar.
Voleiul masculin timișorean a intrat într-un con de umbră în noul mileniu, nereușind să bifeze decât o singură prezență în elită în toată această perioadă, în sezonul 2011/2012. Așa cum site-ul nostru a mai scris de-a lungul anilor, doar încăpățânarea (în sensul bun) a profesorului Sorin Grădinaru a menținut în viață această echipă, altădată o prezență constantă în primul eșalon și o furnizoare de talente pentru loturile naționale.
De la retrogradarea din 2012, Universitatea s-a aflat de fiecare dată în pragul revenirii în elită. În 2013, a și obținut biletele pentru Divizia A1, în urma barajului de la Galați, dar lipsa susținerii financiare l-a determinat pe Sorin Grădinaru să o ia din toamnă de la capăt, din A2. Au urmat alte două prezențe la baraj, în 2014 și 2015, în care timișoreni s-au clasat însă în afara locurilor promovabile.
La începutul fiecărei ediții de campionat, profesorul Sorin Grădinaru își exprima speranțele pentru un alt destin al echipei. Unul ce s-ar putea finalmente schimba, odată cu mutarea la noul club al Universității de Vest. Din punct de vedere birocratic, lucrurile sunt rezolvate. Urmează, spre finalul lunii, și legitimările de jucători.
„Am primit săptămâna trecută dezlegările de la CSU Politehnica pentru Clubul Sportiv Universitar Universitatea de Vest. Le am, sunt la mine, dar încă nu am inițiat procedurile de legitimare. Clubul e abia la început și mai sunt de rezolvat unele chestiuni organizatorice. Sperăm să fie mai bine, ca abordare, ca strategie, din toate punctele de vedere. Va trebui să ne organizăm foarte bine”, ne-a declarat Sorin Grădinaru.
Prorectorul Universității de Vest, Mădălin Bunoiu, a declarat, într-un interviu acordat pentru Radio Timișoara, că instituția pe care o conduce va încerca să îi ofere toate condițiile longevivului antrenor pentru a putea realiza o nouă promovare pe prima scenă.
„În mod cert, ne dorim mai mult decât s-a realizat până acum. Dacă sportivii domnului profesor Grădinaru vor accede înspre prima ligă, vom găsi în mod cert resursele necesare pentru a face o figură mult mai frumoasă decât până acum. Echipa a dovedit în ultimii ani că a fost acolo, la limita promovării în fiecare sezon. Vom încerca să asiogurăm mai multe resurse, îi vom asigura domnului profesor Grădinaru mai multă independență în munca de antrenor, adică să îl sprijinim cu o echipă administrativă. Deci da, sunt convins că șansele de reușită vor fi mai mari decât până în prezent”, a declarat Bunoiu pentru sursa citată.
Una dintre noutățile ce ar putea surveni odată cu această mutare vizează chiar banca tehnică. În aceste zile, se discută despre o formulă în care Sorin Schiesz, fostul căpitan al echipei, să preia rolul de antrenor principal, iar Sorin Grădinaru să continue din postura de manager sportiv. O variantă neoficalizată însă, după cum ne-a declarat cel ce stă pe banca echipei timișorene încă din 1992.
Filed Under: Alte sporturi, Stire de ultima ora Tagged With: divizia a1, madalin bunoiu, mircea chis, sorin gradinaru, sorin schiesz, universitatea de vest, uvt, volei
FOTO: Universitatea de Vest și-a inaugurat noua sală de sport! Plusuri și minusuri
Timișoara nu se poate lăuda cu prea multe inaugurări în ceea ce privește infrastructura sportivă în ultimii 25 de ani. Astfel că darea în folosință a unei săli de sport de capacitate mică a generat un interes imens în rândul mass-media locale. E vorba despre noua sală a Universității de Vest, situată în zona Oituz – Popa Șapcă, într-un spațiu în care se dorește construirea unui campus universitar modern, dar și a unei baze sportive în adevăratul sens al cuvântului.
Sala de sport a Universității de Vest dispune de 150 de locuri pe scaune pentru public și va putea găzdui o varietate de întreceri sportive. În acest moment, există instalații și marcaje pentru handbal, baschet, volei și badminton, însă poate fi utilizată și pentru diverse discipline individuale.
„Un obiectiv pe care Universitatea de Vest îl are de mult în vedere, a prins astăzi contur. Pe lângă sala cea veche, clasică, consacrată, avem una nouă, dedicată sporturilor de echipă și celor individuale. În cadrul acestui proiect, finanțat de Compania Națională de Investiții, e un proiect de 3 milioane de lei, dar pentru a o putea da cât mai repede în folosință, UVT a depus eforturi financiare proprii, 900.000 de lei pentru racordarea la utilități. Suntem singura universitate din Timișoara care are o facultate de profil, avem mari personalități din lumea sportului printre cadrele didactice. De aceea, considerăm că această sală e mai mult decât necesară, va putea fi folosită de toți studenții universității”, a declarat rectorul UVT, Marilen Pirtea.
Construcția unei noi săli de sport e binevenită, în contextul în care vechea sală, de la etajul I a Facultății de Educație Fizică și Sport e depășită, îngustă și de multe ori hiper-aglomerată. Totuși, și această nouă sală are minusurile ei, identificate deja de oameni de specialitate. Cel mai mare inconvenient e legat de dimensiunea redusă a vestiarelor, în care, practic, nu se pot schimba mai mult de opt sportivi concomitent. De asemenea, au fost voci care au contestat și calitatea suprafeței de joc, acoperită cu un strat subțire de poliuretan, care se poate deteriora destul de rapid, în cazul unei folosiri permanente a acesteia pentru antrenmente și meciuri.
În orice caz, un obiectiv necesar, într-un oraș în care infrastructura a fost dintotdeauna un „călcâi al lui Ahile” pentru mișcarea sportivă. Iar sala de sport e doar începutul pentru o bază în adevăratul sens al cuvântului, care se va înălța în anii viitori, conform spuselor rectorului Marilen Pirtea: „Pe locul spațiului din fața sălii, care momentan e o parcare, ne dorim să amenajăm mai multe terenuri de sport, pentru tenis, handbal, minifotbal. Vrem să construim o mică bază sportivă în jurul acestei săli de sport”.
Filed Under: Alte sporturi, Stire de ultima ora Tagged With: baza sportiva, infrastructura, marilen pirtea, oituz, popa sapca, sala de sport, universitatea de vest
FOTO: Agroland tranșează derby-ul Timișoarei: 3-0 cu CSU Politehnica
Surprinzător, mai ales prin proporțiile scorului. Așa poate fi rezumat, pe scurt, derby-ul voleiului feminin din Timișoara, desfășurat astăzi, în sala Universității de Vest. ACS Agroland s-a impus fără drept de apel în fața concitadinei Politehnica, alb-violetele fiind stopate pe o pantă ascendentă, după trei succese consecutive în campionat.
Sala Universității de Vest s-a dovedit a fi neîncăpătoare astăzi, la partida care le-a opus pe cele două formații de volei feminin din Timișoara, ACS Agroland și CSU Politehnica. Roș-negrele, gazdele întâlnirii, au aliniat o formulă cu o medie de vârstă extrem de scăzută, trupa lui Dan Jitaru venind și după câteva rezultate nesatisfăcătoare. De partea cealaltă, alb-violetele pregătite de Cerasella Șerban au dispus săptămâna trecută de liderul CET Govora și atacau chiar pozițiile fruntașe din A2 Vest. La prima vedere, „studentele” porneau cu prima șansă, însă în fața fileului lucrurile au stat cu totul diferit.
Politehnica și-a confirmat statutul de echipă mai în formă și mai matură doar în prima parte a setului I. Alb-violetele au condus cu 8-6 și apoi cu 16-14 la cele două time-out-uri tehnice, dar apoi au avut o cădere inexplicabilă, Agroland reușind să ajungă de la 15-18 la 23-18. Fetele lui Jitaru și-au adjudecat actul de debut cu 25-20, după care au defilat efectiv spre un succes scurt, dar extrem de important mai ales pentru moral.
Jucătoarele Politehnicii au fost de nerecunoscut în setul 2, în care nici preluarea, nici combinațiile, nici serviciul nu au funcțonat. Agroland a condus cu 8-2 la primul time-out tehnic, apoi cu 16-4 după al doilea, dar s-a relaxat prematur, permițând rivalei locale să limiteze proporțiile scorului în acest set: 25-18.
Deși au dat ușoare semne de revenire, fetele de la Poli nu au reușit să oprească elanul adversarelor, Agroland punând rapid punct meciului, după un set scurt, 25-8.
Agroland: Ordean – cpt., Orlandea, Bartha, Ungureanu, Vasilica, Galiț, Melniciuc (libero). În lot au mai figurat Bolea, Niță, Păiușan și Constantinescu. Antrenor: Dan Jitaru.
Politehnica: Demian, Cl. Fantaziu, Gădian, Cotumbianu, L. Pașca – cpt., Niculiță, Catargiu (libero). În lot au mai figurat Pruteanu, Vlaicu, Sfetescu și Svaia. Antrenor: Cerasella Șerban.
„Avem o echipă tânără, de moral, care, din păcate, nu a reușit în jocurile anterioare să reușească să încheie partida favorabil pentru noi. În schimb, cu cealaltă echipă din Timișoara au reușit acest lucru pentru că, probabil, unele fete se cunosc, au fost colege de echipă și au avut alt ascendent moral asupra lor. Deocamdată, fiind primul an, moralul nostru e cel mai slab atu. În momentul în care vom reuși să închegăm această echipă, să avem omogenitate și experiență competițională, nu vor mai fi probleme, pentru că fetele au dat dovadă de un real potențial. În primul set se rezolvă de obicei partidele. E acel război psihologic, fiecare încearcă să-l domine pe celălalt. Politehnica ne-a dominat până aproape de finalul setului, am reușit să le întrecem și cred că acolo s-a rupt filmul pentru ele”. (Dan Jitaru, antrenor Agroland Timișoara)
„Din păcate, e o înfrângere inexplicabilă. Nu știu ce s-a întâmplat, nu îmi pot da seama încă. Nu am avut astăzi o echipă în teren. Foarte slabă preluarea la noi, practic, acolo s-a și făcut diferența. Am condus în primul set, iar la 18-15, pe serviciu advers, o preluare slabă, iar acolo echipa a picat urât de tot și nu și-a mai revenit. Din păcate, astăzi Agroland a fost mai bună decât noi”. (Cerasella Șerban, antrenor Politehnica Timișoara)
Interesant e că Agroland înregistrase singura ei victorie din turul campionatului tot împotriva Politehnicii, 3-1, în sala „Mircea Albu” din Circumvalațiunii, la 8 noiembrie 2014.
Filed Under: Alte sporturi, Stire de ultima ora Tagged With: a2 vest, agroland, cerasella serban, dan jitaru, politehnica, universitatea de vest, volei feminin
Timișoara dă singurul arbitru internațional de lupte de categorie olimpică din România
Peste doi ani, la Jocurile Olimpice de la Rio, Timișoara ar putea avea reprezentanți nu doar în rândul sportivilor, ci și printre oficiali. Marius Olaru este, în acest moment, singurul arbitru internațional de lupte de categorie olimpică din România. În luna martie, a oficiat la Campionatele Europene din Finlanda, iar în toamnă va fi prezent și la Campionatul Mondial ce va avea loc în Uzbekistan.
Marius Olaru a devenit, în acest an, arbitru internațional de lupte de categorie olimpică, singurul din România aflat la acest nivel. Bănățeanul și-a început activitatea de arbitru internațional în 2002, participând la campionate europene și mondiale de cadeți sau juniori, iar din acest an oficiază și la cele de seniori.
În luna martie a arbitrat la Campionatul European de lupte de seniori din Vantaa, Finlanda, următorul pas pentru el fiind Campionatul Mondial de seniori, găzduit de Uzbekistan, în luna septembrie. De asemenea, Marius Olaru intenționează să se califice pentru a arbitra în cadrul Jocurilor Olimpice de la Rio de Janeiro, din 2016.
În acest moment, Marius Olaru este singurul arbitru de lupte din România care poate să oficia, la nivel de seniori, campionate europene, mondiale și Jocuri Olimpice.
Marius Olaru este cadru didactic la Facultatea de Educație Fizică și Sport din cadrul Universității de Vest din Timișoara, unde predă încă din 1995. De la catedră, își instruiește studenții în discipline precum atletică grea, lupte și judo.
Realizările din arbitrajul internațional au stârnit cuvinte de laudă și din partea rectorului UVT, Marilen Pirtea. „Ne mândrim cu adevărați performeri, cadre didactice care pregătesc studenții Universității la cel mai înalt nivel, dovadă fiind numărul mare de campioni pe care i-a oferit și pregătit Universitatea de-a lungul timpului. Oameni de valoare dau, la rândul lor, valoare celor pe care îi îndrumă. Îi sprijinim și îi încurajăm în activitatea pe care o depun”, a declarat conducătorul Universității de Vest.
Printre studenții lui Marius Olaru s-au numărat, de-a lungul anilor, nume importante ale sportului românesc, precum Ștefan Gheorghiță, Marian Sandu, Leonard Doroftei, Mihai Leu, Adrian Diaconu, Gabriel Brezoianu sau Cezar Popescu.
Filed Under: Alte sporturi, Stire de ultima ora Tagged With: arbitru international, breaking, Druckeria, fila, jocurile olimpice, lupte libere, marilen pirtea, marius olaru, universitatea de vest
FOTO RCM Timișoara a expus trofeul de campioană la Universitatea de Vest
Rugbyștii de la RCM Timișoara continuă tradiția începută anul trecut. Turul trofeului acordat campioanei României a ajuns astăzi la Universitatea de Vest, instituția sub egida căreia clubul galben-albastru își desfășoară activitatea.
„Astăzi am adus trofeul acasă”, a spus antrenorul galben-albaștrilor, Dannie de Villiers, aflat la prezidiul amfiteatrului A01, alături de rectorul Universității de Vest, Marilen Pirtea. „Universitatea e un loc special și suntem onorați că îi purtăm însemnele pe insigna noastră”, a continuat sud-africanul.
Rectorul universității a mărturisit că și-ar dori ca trofeul să rămână pentru o perioadă mai îndelungată printre studenți, ca sursă de inspirație și de motivare pentru aceștia. „Tinerii care trec pe coridoarele universității se vor opri să vadă această cupă și vor ști că avem printre noi niște campioni și vor dori să le urmeze modelul. Valorile promovate de sport în general, și anume munca în echipă, determinarea, fair-play-ul și etica pot fi luate ca model în orice domeniu de activitate”, a declarat Marilen Pirtea, care a ținut să îi felicite pe rugbyștii timișoreni pentru cucerirea celui de-al doilea titlu consecutiv: „E mult mai greu să aperi un titlu decât să îl câștigi pentru prima oară, deoarece e mult mai greu să rămâi în vârf, în momentul în care toată lumea dorește să fie în locul tău”.
Rectorul a dezvăluit astăzi că instituția pe care o conduce se va implica în mod direct în ajutarea rugbyștilor. „Am discutat deja cu decanul Facultății de Litere și am ajuns la un acord să punem la dispoziție cursuri de limba română pentru jucători. Sunt invitați totți cei ce doresc să participe, firește, în funcție de programul pe care îl au la echipă”, a mai spus Marilen Pirtea.
Filed Under: Rugby Tagged With: breaking, dannie de villiers, Druckeria, marilen pirtea, RCM Timisoara, rugby timisoara, universitatea de vest
Universitatea, față în față cu principala contracandidată la primul loc
Voleibaliștii de la Universitatea Timișoara vor disputa sâmbătă derby-ul seriei vestice a Diviziei A2, în fața celor de la LPS Bihorul Oradea. Cele două echipe au dominat întrecerea și anul trecut, dar în cele din urmă trupa de pe Crișul Repede n-a mai ajuns la barajul de promovare, fiind pedepsită de federație pentru retragerea din campionatul Diviziei A1 în vara lui 2012.
Sâmbătă, în sala de sport a Universității de Vest, se va desfășura cel mai interesant joc al turului de campionat din Divizia A2. Universitatea Timișoara va primi replica celor de la LPS Bihorul Oradea, un meci pe care îl putem cataloga un derby din mai multe considerente.
Cele două formații au obținut promovarea în elită în ultimele două sezoane, dar din motive financiare ambele au fost nevoite să renunțe la duelurile cu Tomis Constanța ori Remat Zalău. Orădenii se înscriseseră în 2012 la întrecerea primei divizii, dar apoi au declarat forfait, fapt pentru care Federația Română de Volei le-a interzis participarea la barajul de promovare din această primăvară. De cealaltă parte, Universitatea a jucat barajul, a și obținut un loc în elită, dar a fost nevoită să renunțe la el două săptămâni mai târziu, performanța trupei lui Sorin Grădinaru nereușind să stârnească vreo reacție în rândul factorilor decizionali.
Și în acest sezon se preconizează un duel în doi, atât voleibaliștii timișoreni, cât și cei orădeni demonstrând în primele runde că nu au adversari pe măsură. „U” și LPS Bihorul sunt singurele două formații care au 6 puncte după primele două etape și, de asemenea, singurele care n-au cedat vreun set până în prezent.
Meciul de sâmbătă va fi un adevărat test și pentru schimbul de mâine din voleiul timișorean. Universitatea i-a legitimat înaintea debutului de sezon pe juniorii Robert Vârlan, Lucian Bădiceanu, Mircea Roșu și Marius Roșu, cu toții veniți de la CSS Bega, acolo unde s-au obișnuit cu prezența pe podiumul național în întrecerile juvenile. Cei patru au arătat reale calități, fiind cu toții utilizați de antrenorul Sorin Grădinaru în victoria de sâmbăta trecută, 3-0 la Câmpia Turzii.
Partida Universitatea Timișoara – LPS Bihorul Oradea se va disputa sâmbătă, de la ora 12, în sala de sport a UVT.
Filed Under: Alte sporturi Tagged With: breaking, divizia a2, Druckeria, lps bihorul oradea, sorin gradinaru, universitatea de vest, universitatea timisoara, volei timisoara
Universitatea va înfrunta CSM Câmpia Turzii, în play-off-ul Diviziei A2
La finele săptămânii trecute, a căzut cortina peste sezonul regulat al ligii secunde de volei masculin. Universitatea Timișoara a încheiat pe locul 2, cu 43 de puncte, la două lungimi în spatele liderului LPS Bihorul Oradea. Trupa pregătită de Sorin Grădinaru se va duela mai departe, în play-off, cu ocupanta locului 7, CSM Câmpia Turzii, formație în fața căreia „studenții” n-au irosit niciun set în această ediție.
Universitatea Timișoara a avut o etapă de pauză în weekend, datorată numărului impar de echipe, însă a stat ochi și urechi către celelalte colege de serie din Divizia A2, pentru a-și afla adversara din play-off. În cele din urmă, aceasta va fi CSM Câmpia Turzii, ocupanta locului 7 la finalul sezonului regulat.
Trupa lui Sorin Grădinaru se va duela cu formația ardeleană în sistemul cel mai bun din trei partide. Primul joc va fi programat la Timișoara, în sala UVT, sâmbătă, 23 martie, meciul retur urmând să se dispute o săptămână mai târziu, la Câmpia Turzii. În cazul în care două două întâlniri ambele echipe vor înregistra câte o victorie, jocul decisiv se va desfășura pe terenul bănățenilor.
CSM Câmpia Turzii face parte din categoria adversarilor accesibili pentru Universitatea. Voleibaliștii timișoreni s-au impus clar în ambele confruntări cu gruparea din județul Cluj în acest sezon. La 13 octombrie, „studenții” câștigau în deplasare cu 3-0 (25-20, 25-16, 25-15) și tot cu 3-0 pe teren propriu, în 8 decembrie (26-24, 25-10, 25-15).
În cazul în care va trece de formația din Câmpia Turzii, Universitatea Timișoara se va duela, în faza a II-a a play-off-ului, cu învingătoarea dintre Chimszed Cluj și CNMB Vartex Râmnicu Vâlcea, pentru un loc la barajul de promovare în Divizia A1.
Iată programul complet al primei faze de play-off din Divizia A2 Vest
LPS Bihorul Oradea – Banatul Caransebeș
Universitatea Timișoara – CSM Câmpia Turzii
Chimszed Cluj – CNMB Vartex Râmnicu Vâlcea
Pro Volei Arad – CNE LAPI Dej
Filed Under: Alte sporturi Tagged With: chimszed cluj, csm campia turzii, divizia a2, lps bihorul oradea, play-off volei, sala de sport uvt, sorin gradinaru, universitatea de vest, universtiatea timisoara
Universitatea a încheiat conturile cu Dejul într-o oră
Universitatea Timișoara a obținut o victorie scontată, în trei seturi, în fața Centrului Național de Excelență din Dej. În jocul disputat la sala UVT în această după-amiază, Sorin Grădinaru și-a rulat întreg efectivul, însă la final s-a declarat nemulțumit de atitudinea relaxată cu care au abordat băieții săi partida.
Universitatea a bifat cea de-a șasea victorie consecutivă din campionat, trecând cu 3-0 pe teren propriu de CNE LAPI Dej, într-un joc restant din etapa a XIV-a. Voleibaliștii timișoreni au întâmpinat ceva emoții doar în primul act, adjudecându-le ușor pe următoarele două, chiar dacă pe parchet s-au aflat și jucătorii de rezervă.
Sorin Grădinaru a început meciul cu cel mai bun sextet de care dispune în momentul de față, dar chiar și așa, tânăra grupare din Dej a reușit să pună probleme. După 8-5 și 16-8 la cele două time out-uri tehnice, ardelenii s-au apropiat semnificativ, universitarii câștigând setul cu 25-20.
Au urmat două seturi lejere, adjudecate de către timișoreni cu 25-12 și 25-11, asta deși Sorin Grădinaru a introdus, rând pe rând, toți jucătorii de rezervă. Cu această victorie, Universitatea se instalează pe primul loc, în condițiile în care LPS Bihorul Oradea, grupare cu care se afla până acum la egalitate de puncte, va sta în acest weekend.
Universitatea a câștigat partida cu CNE LAPI Dej în următoarea formulă:
Sorin Schiesz, Cristian Bălulescu, Ioan Grama, Albert Balint, Dragoș Unguraș, Cătălin Ungureanu, Bogdan Toma (libero). Au mai intrat Alin Flonta, Vlad Stănoiu, Daniel Dincă, Eric Reitmayer și Radu Mirea.
„Nu cred că s-a pus problema învingătorului, dar trebuie să recunoaștem că nici jocul nostru nu a fost cel pe care îl așteptam. Adversarul nu ne-a pus probleme, și în aceste condiții am jucat destul de relaxat, lucru care, sincer, nu mă mulțumește. După primul set, în care am comis foarte multe greșeli, le-am spus băieților că, în mod normal, adversarul nu are voie să facă 15 puncte, lucru confirmat ulterior. Am rulat toți jucătorii, toți au evoluat cu fluctuații, nu pot să remarc pe nimeni astăzi. Și rezervele au jucat în aceeași notă cu titularii”, ne-a declarat la final antrenorul Universității, Sorin Grădinaru.
Filed Under: Alte sporturi Tagged With: centrul national de excelenta dej, liceul papiu ilarian, sorin gradinaru, universitatea de vest, universitatea timisoara, volei dej, volei timisoara

References: CSM 
 CSM 
 CSM 

CSM 
 CSM 
 csm